নিজস্ব প্রতিবেদন : রাস্তায় খুল্লমখুল্লা গ্যাং ওয়ার। দু'পক্ষের মধ্যে চলল এলোপাথাড়ি গুলি।  রিভলভারের বাটের আঘাতে আহত হলেন এক জন। ঘটনাটি ঘটেছে বেনিয়াপুকপর থানার ফুলবাগান এলাকায়। ঘটনাস্থল থেকে উদ্ধার করা হয়েছে একটি পিস্তল ও কার্তুজ। এই ঘটনায় পুলিসি নিষ্ক্রিয়তার অভিযোগ তুলেছেন স্থানীয়রা।
 
স্থানীয় বাসিন্দারা জানিয়েছেন, এদিন বিকালে মহম্মদ আমিন ও তেহনওয়াজ শেখকে মারধর করে পাপ্পু ও তার দলবল। এরপরই দু'পক্ষের মধ্যে এলোপাথাড়ি গুলি চলে বলে দাবি এলাকাবাসীর। জানা গেছে, ঘটনার সূত্রপাত রবিবার রাতে। অভিযোগ, স্থানীয় একটি মহিলাকে গতকাল কটূক্তি করে পাপ্পু। সেইসময় বাধা দেয় মহম্মদ আমিন। বদলা নিতে এরপরই এদিন হামলা চালানো হয়। পাশাপাশি আরও জানা গেছে, বেশ কিছুদিন ধরেই প্রোমোটিং ও তোলা আদায়কে কেন্দ্র করে পাপ্পু ও মহম্মদ আমিনের মধ্যে গন্ডগোল চলছিল। দুদলের বিরুদ্ধেই থানায় অভিযোগ রয়েছে। কিন্তু কোনও ব্যবস্থা নেয়নি ফুলবাগান বা এন্টালি থানা।